L’Agrupació Musical Los Silos acomiada el 2014 amb dos nous concerts a Burjassot
2025-07-24

L’Agrupació Musical Los Silos de Burjassot acomiadarà el 2014 com millor sap: oferint dos concerts gratuïts, oberts a tota la ciutadania, en els quals felicitaran el Nadal a tot el municipi.

El primer dels concerts serà el diumenge 14 de desembre a les 12 hores en la Casa de Cultura de Burjassot i estarà protagonitzat pels alumnes de música i moviment de I i III, a més de la pre-banda de l’Escola de Música de l’Agrupació Musical Los Silos.

L’últim dels concerts de l’any, i alhora el més especial, serà el diumenge 21 de desembre a partir de les 11:30 hores en el Centre Cultural Tívoli. El més especial perquè es tracta del tradicional Concert de Nadal que, cada any, és una sorpresa per a tots els assistents, ja que el repertori i el programa tan sols el coneixen els músics. En aquest cas intervindran tant la Banda Simfònica com la Banda de l’Escola, que està preparant un concert molt especial i sorprenent.

Amb aquestes dues actuacions l’Agrupació Musical Los Silos de Burjassot tanca un gran 2014 en el qual la música de banda ha sonat amb força en el municipi.